Regionsudvalgets udtalelse om:

- "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om Det Europæiske Fællesskabs strategi på sundhedsområdet", og

- "Forslag til Europa-Parlamentets og Rådets afgørelse om vedtagelse af et program for Fællesskabets indsats for folkesundheden (2001-2006)"

(2001/C 144/13)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om Det Europæiske Fællesskabs strategi på sundhedsområdet og Kommissionens forslag til Europa-Parlamentets og Rådets afgørelse om vedtagelse af et program for Fællesskabets indsats for folkesundheden (2001-2006) [KOM(2000) 285 endelig - 2000/0119 (COD)],

under henvisning til Kommissionens forslag til Europa-Parlamentets og Rådets afgørelse om forlængelse af visse EF-handlingsprogrammer om folkesundhed [KOM(2000) 448 endelig - 2000/0192 (COD)],

under henvisning til beslutning truffet af Regionsudvalgets præsidium den 13. juni 2000 om at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til Regionsudvalgets udtalelse om Kommissionens meddelelse om udviklingen i folkesundhedspolitikken i Det Europæiske Fællesskab (KOM(1998) 230 endelig) (CdR 156/98 fin(1)) vedtaget på plenarforsamlingen den 18.-19. november 1998 (ordfører: Ian S. Hudghton),

under henvisning til Regionsudvalgets udtalelse om De lokale og regionale myndigheders rolle i reformen af de europæiske sundhedssektorer (CdR 416/99 fin(2)) vedtaget på plenarforsamlingen den 12.-13. april 2000 ª,

under henvisning til forslag til Regionsudvalgets udtalelse (CdR 236/2000 rev. 2) vedtaget af Underudvalg 5 den 23. oktober 2000 ª -

på den 36. plenarforsamling den 13.-14. december 2000 (mødet den 13. december) enstemmigt vedtaget følgende udtalelse.

Indledning

Regionsudvalget hilser Kommissionens forslag til en strategi på sundhedsområdet og et program for Fællesskabets indsats for folkesundheden velkomne. Regionsudvalgets mener, at EU på grundlag af forslaget om en sundhedsstrategi bør gøre et fremstød for folkesundheden. Regionsudvalget ser positivt på Kommissionens bestræbelser for at skabe bedre koordinering og kontinuitet i Fællesskabets politik på folkesundhedsområdet med henblik på at realisere det mål, der er opstillet i EF-traktatens artikel 3 p), og at gennemføre den nye artikel 152. Navnlig bifalder Regionsudvalget, at Kommissionen lægger stor vægt på kravet om at sikre et højt sundhedsbeskyttelsesniveau i Fællesskabet.

Regionsudvalgets synspunkter og henstillinger

Generelt

1. Regionsudvalget understreger, at den foreslåede sundhedsstrategi ikke må indebære en forskydning i retning af større kompetence til EU på sundhedsområdet. Man må skelne mellem på den ene side Fællesskabets og på den anden side medlemsstaternes opgaver. Enhver harmoniseringsbestræbelse bør udelukkes, og medlemsstaterne skal selv have ansvaret for, hvilke organisatoriske og finansielle metoder de bruger inden for sundhedsvæsenet. Subsidiaritetsprincippet skal respekteres, og EU-foranstaltninger skal have en tydelig merværdi for medlemsstaterne.

2. Regionsudvalget ønsker at understrege betydningen af grænseoverskridende samarbejde mellem regioner, kommuner, byer og medlemsstater. Det er af stor betydning, at EU med nye former for støtte og med konkrete initiativer bidrager til at fremme det grænseoverskridende samarbejde. Det kan drive udviklingen i Fællesskabet fremad. Der bør tages særligt hensyn til Regionsudvalgets synspunkter i forbindelse med beslutninger, der har at gøre med de lokale og regionale myndigheders opgaver inden for sundhedsvæsenet.

3. Forudsætningerne for en god sundhedstilstand skabes i menneskenes umiddelbare nærhed. I mange af medlemsstaterne har de lokale og regionale myndigheder - i det følgende "regionerne" - ansvaret såvel for folkesundhedsområdet som for sundhedsvæsenet. Regionsudvalget, og de regioner, der har ansvaret for disse områder, ønsker at deltage i og bidrage til udviklingsarbejdet og må sikres indflydelse på Fællesskabets folkesundhedspolitik. Regionsudvalget går ud fra, at det inddrages i gennemførelsen af sundhedsstrategien, således f.eks. i valget af sundhedsindikatorer og i den planlagte evaluering af sundhedsstrategien, og det finder, at der bør sidde repræsentanter for de regionale og lokale myndigheder i det udvalg, der skal bistå Kommissionen.

Sundhedsstrategien

4. Regionsudvalget ønsker at understrege, at de skæve helbredsmæssige forhold i befolkningen er en af de store udfordringer for mange medlemsstater og for Fællesskabet. Dette bliver sandsynligvis endnu tydeligere, når ansøgerlandene kommer ind i Fællesskabet. Forslaget om en sundhedsstrategi er meget omfattende og ambitiøst. Det ville vinde ved at være mere målrettet. Regionsudvalget foreslår derfor, at Kommissionen fokuserer på den skæve helbredsmæssige tilstand og udarbejder en overordnet målsætning for sundhedsstrategien. Den kunne for eksempel lyde således: "Det overordnede mål bør være at reducere de sundhedsmæssige risici og de sundhedsmæssige forskelle i EU. Den sundhedsmæssige situation i de forskellige lande og i de forskellige befolkningsgrupper bør gradvis nærme sig det højeste niveau i EU." Det er klart, at traktaten skal overholdes i forbindelse med opfølgningen og konkretiseringen af denne målsætning.

5. Konsekvenserne af udvidelsen og den øgede internationalisering er vigtige for fremtidens Europa og bør træde tydeligere frem i forslaget om sundhedsstrategien. Sundhedstilstanden i ansøgerlandene og i flere af de øvrige nabolande er ringere end i EU; de har lavere sundhedsudgifter pr. indbygger og lavere gennemsnitslevealder. Dette kan påvirke sundhedstilstanden i Fællesskabet, og man bør undersøge, hvordan EU kan medvirke til at forbedre sundhedstilstanden i disse lande. Man skal - ved siden af konvergenskriterierne - være særlig opmærksom på, at problemer inden for ansøgerlandenes sundhedsvæsen løses.

6. Samarbejdet med internationale organisationer som WHO, OECD m.fl. bør videreudvikles. Det er vigtigt, at Fællesskabets foranstaltninger supplerer og ikke overlapper WHO's indsats.

7.1. Regionsudvalget bifalder, at der fokuseres på forskellige politikkers betydning for folkesundheden. EU er den fælles instans i Europa, der har kompetence til og mulighed for at påvirke en mængde af de faktorer, der er bestemmende for sundheden. Det er vigtigt, at Fællesskabet har til opgave at sikre et højt sundhedsbeskyttelsesniveau via de forskellige politikker. Det gælder navnlig EU-politikker, der tydeligt påvirker folkesundheden, som f.eks. landbrugspolitikken, beskæftigelsespolitikken, indførelsen af den fælles valuta og Fællesskabets udvidelse mod øst. Andre vigtige områder er undervisning, mobilitet, arbejdsmiljø og forbrugerpolitik.

7.2. Det er vigtigt, at der udvikles modeller til evaluering af sundhedsmæssige konsekvenser, som kan anvendes i EU's beslutningsprocesser.

7.3. I første omgang kan der være grund til at foretage en evaluering af de sundhedsmæssige konsekvenser i forbindelse med visse dele af landbrugspolitikken. I første omgang bør man ud over landbrugspolitikken også se på beskæftigelsespolitikken. Man bør overveje muligheden for at fremme og stimulere interregionalt samarbejde om undervisning og mobilitet for sundhedssektorens personale. Som følge af befolkningens aldring vil behovet for sundhedsydelser tage til.

8. Regionsudvalget finder, at Det Europæiske Sundhedsforum kan yde et særligt bidrag til det europæiske folkesundhedsarbejde i kraft af sine muligheder for at arrangere kvalificerede diskussioner. Det forudsætter demokratisk indflydelse fra såvel det nationale som det regionale plan, og desuden gennemførlige regler. Det er vigtigt at skabe et forum for diskussioner og gensidig udveksling af erfaringer i stil med Forum for Socialpolitik og Forum for Forbrugerpolitik - og ikke et beslutnings- eller lovgivningsinstrument. Der er gode erfaringer med European Health Forum Gastein, som omfatter nationale, regionale og lokale repræsentanter samt læger og andre fagfolk.

Folkesundhedsprogrammet

9.1. Regionsudvalget finder, at de tidligere folkesundhedsprogrammer bør forlænges, indtil det nye program træder i kraft.

9.2. Regionsudvalget mener endvidere, at der bør afsættes særlige midler til ansøgerlandene med deres specielle behov, så de sættes i stand til at gøre noget ved deres problemer på folkesundhedsområdet.

10.1. Regionsudvalget finder, at informationsteknologien er af stor betydning for sundhedssektoren, og opfordrer Kommissionen til tage hensyn til informationsteknologiens konsekvenser for handlingsmodeller og strukturer på folkesundhedsområdet. Det er vigtigt hurtigt at få kendskab til nye opdagelser inden for sygdomsforebyggende foranstaltninger. Særligt i tyndtbefolkede områder, hvor der er lange afstande, kan informationsteknologien være til stor nytte.

10.2. Efter Regionsudvalgets opfattelse er det vigtigt at kunne lære af hinanden og at have adgang til sammenlignelige data af høj kvalitet. I forbindelse med ønsket om at etablere et sundhedsoplysningssystem må man være opmærksom på, at det drejer sig om evaluering af sundhedsbeskyttelsesniveauet og ikke af sundhedssystemerne. At drage slutninger af de komparative oplysninger og at gennemføre foranstaltninger er udelukkende medlemsstaternes sag.

10.3. Regionsudvalget anbefaler, at der samarbejdes med andre aktører på området om et oplysningssystem. Inden for OECD og WHO foregår der allerede indsamling og sammenligning af sundhedsmæssige oplysninger, og EU kunne tage initiativ til at videreudvikle disse systemer. Før der indføres et særligt EU-system, må der foretages en grundig vurdering, og det må kræves, at et sådant system byder på klare fordele.

10.4. EU's sundhedsoplysningssystem må udformes på en sådan måde, at det beskytter den personlige integritet.

11. Regionsudvalget ser positivt på en højnelse af vidensniveauet og på indsamling af erfaringer på lægemiddelområdet. Det er ønskeligt, at der er ensartede regler for markedsføring og for information til offentligheden.

Ordinations- og forbrugsmønstret varierer fra land til land, og det er derfor vigtigt, at oplysningssystemerne er indrettet efter de nationale forhold.

12. Regionsudvalget finder, at der bør prioriteres klarere i programforslaget, og at spørgsmål vedrørende mental sundhed bør have en mere fremtrædende plads.

12.1. Regionsudvalget mener, at der i forbindelse med programmets område 1, Højnelse af informations- og vidensniveauet på sundhedsområdet, bør fokuseres stærkere på indikatorer, der er af betydning for at fremme sundheden og forebygge sygdomme. At arbejde for en god sundhedsmæssig tilstand er en vigtig prioritering. Ansvaret herfor bør ikke opsplittes ved, at EU går ind på sundhedsområdet.

12.2. Regionsudvalget støtter foranstaltningerne på område 2, Hurtig reaktion i forbindelse med trusler mod sundheden; det er en vigtig del af Kommissionens arbejde, og Regionsudvalget støtter EU's koordinerende rolle på dette område.

12.3. Regionsudvalget finder, at område 3, Foranstaltninger i forbindelse med sundhedsdeterminanterne, bør prioriteres for at sikre, at Fællesskabet interesserer sig for og beskæftiger sig med de langsigtede folkesundhedsspørgsmål. Særlig vigtigt er det at udvikle sundhedsinterventionerne i ansøgerlandene. Der bør foretages en koordinering af området og opstilles nye prioriteringer. F.eks. afsættes der af de i alt 287 mio. euro til hele programmet kun 6 mio. euro til sundhedsrisici som følge af tobaksforbrug, 7 mio. euro til ernæring og 3 mio. til fysisk aktivitet, som alle tre er vigtige emner.

13. Regionsudvalget foreslår desuden, at Kommissionen for at fremme sundhedstilstanden i fremtidens Europa tager initiativ til

- en europæisk undersøgelse "Investing in Health in Europe", i lighed med Verdensbankens rapport, med det formål at analysere de samfundsøkonomiske konsekvenser af en dårlig sundhedstilstand og værdien af investeringer i sundhed;

- kontinuerlige rapporter om den forventede sundhedsmæssige udvikling for at imødegå nye trusler mod folkesundheden i Fællesskabet og i ansøgerlandene;

- en etisk diskussion af grundlæggende vurderinger på sundhedsområdet, som påvirkes af en lang række politikker og er genstand for mange forskellige initiativer fra Fællesskabets side;

- at stimulere uddannelsen af sundhedssektorens personale, så den lever op til europæiske normer, og at fremme personalets mobilitet inden for Europas regioner.

Bruxelles, den 13. december 2000.

Jos Chabert

Formand for

Regionsudvalget

(1) EFT C 51 af 22.2.1999, s. 53.

(2) EFT C 226 af 8.8.2000, s. 79.